**ЗАГАДНЫ ЛАД (2 частка)**

Загадны лад дзеяслова служыць не толькі для выражэння загаду, але і для іншых формаў пабуджэння: просьбы, пажадання, закліку.

Формы 1 асобы множнага ліку загаднага ладу (формы сумеснага дзеяння):

1. могуць утвараюцца пры дапамозе канчатка ***–эм / -ем***, які далучаецца да асновы цяперашнаяга часу дзеясловаў, што ў 1 асобе маюць націск на канчатку: *жыву – жывем, цягну – цягне́м, валаку – валачэ́м, пяку – пячэ́м (*з чаргаваннем ***г*** і ***к***);
2. могуць супадаць з формамі цяперашняга або будучага часу: *скончым, заспяваем, бяжым, спім;*
3. могуць утварацца ад формаў загаднага ладу 2 асобы адзіночнага ліку на зычны або ***j*** пры дапамозе канчатка –ма: *будзьма, чытайма, рэжма* (доўгі час не лічыліся літаратурнымі, але цяпер вяртаюцца ў актыўны ўжытак). Дарэчы, пры ўтварэнні формаў на ***-ма*** ад дзеясловаў *біць, піць, ліць* да асновы дадаецца ***й***:  *бійма, пійма, лійма.*
4. Могуць утвараць складаную форму шляхам спалучэння часцінкі ***давай*** (***давайце***) з інфінітывам (незакончанае трыванне): *давай шыць, давайце працаваць*; і з формай 1 асобы множнага ліку (закончанае трыванне): *давай сходзім, давайце напішам.*
5. Складаная форма таксама можа ўтварацца пры дапамозе спалучэння дзеяслова ***хадзем*** з інфінітывам: *хадзем есці, хадзем гуляць*.

Такім чынам, трэба адрознiваць канчаткi дзеясловаў 1-ай множнага лiку **абвеснага**i **загаднага**ладу: *бяром, жывём, нясём –****абвесны лад***; *бярэ́м, жыве́м, нясе́м –****загадны лад.***

Формы 3 асобы адзіночнага і множнага ліку загаднага ладу ўтвараюцца пры дапамозе часцінкі ***няхай*** (***хай***) і дзеяслова 3 асобы адзіночнага ці множнага ліку незакончанага і закончанага трывання: *няхай робіць, хай адпачывае, няхай ідуць, хай патэлефануюць*.

**Формы загаднага ладу не ўтвараюцца ад дзеясловаў:**

* *магчы, хацець, балець ;*
* *каштаваць, важыць, значыць* (немэтанакіраванае дзеянне або стан)*;*
* *парыць, дажджыць, халадаць* (безасабовыя дзеясловы).

**Заданне**

**Пастаўце дзеясловы ў форме 1 асобы множнага ліку абвеснага ладу і загаднага ладу (простая форма):**

Плесці – пляцём і пляцем

Трэсці – трасём і трасем

Прыбраць – прыбяром і прыбярэм

Плысці – плывём і плывем

Перажыць – перажывём і перажывем

Брысці – брыдзём і брыдзем

**Утварыце магчымыя формы сумеснага дзеяння і 3 асобы адзіночнага і множнага ліку загаднага ладу:**

Кінуць – кінем, кіньма, давай кінем, (ня)хай кіне, (ня)хай кінуць

Пячы – пячэм, давай пячы,(ня)хай пячэ, (ня)хай пякуць

Віць – уе́м / віе́м, війма, давай віць, (ня)хай уе́/віе́, (ня)хай уюць, (ня)хай віюць

Смяяцца – смяемся, давайце смяяцца, (ня)хай смяецца, (ня)хай смяюцца

Хацець – не утварае

Сесці – сядзем, сядзьма, давай сядзем, (ня)хай сядзе, (ня)хай сядуць

Несці – нясем, давай несці, (ня)хай нясе, (ня)хай нясуць

Адпачываць – адпачываем, адпачывайма, давай адпачываць, (ня)хай адпачывае, (ня)хай адпачываюць

Грэбці – грабем, давай грэбці, (ня)хай грабе, (ня)хай грабуць

Піць – п’ем, пійма, давай піць, (ня)хай п’е, (ня)хай п’юць

Забраць – забярэм, давай забяром, (ня)хай забярэ, (ня)хай забяруць

Прывезці – прывязем, давай прывязём, (ня)хай прывязе, (ня)хай прывязуць

Зірнуць – зірнем, давай зірнём, (ня)хай зірне, (ня)хай зірнуць

Шыць – шыем, шыйма, давай шыць, (ня)хай шые, (ня)хай шыюць